2023ko abuztuaren 15ean, **baso-sute bat gertatu zen Tenerife uhartean**. Haizeak, beroak eta hezetasun-maila baxuek eragindako suteak ebakuazio masiboak, uharteko floran eta faunan kalte orokorrak eragin zituen, eta kaltetutako udalerri batzuetan ur- eta argi-hornidura eten zen.

Sutea, intentsitate eta ahalmen oso suntsitzaile handia zuenez, «seigarren belaunaldikotzat» hartu zuten. Era berean, azken 40 urteetan Kanarietan izan den suterik larriena izan zen.

Sutea
-----

Sutea abuztuaren 15eko gauean Arafo udalerriko gainetan piztu zen, eta berehala zabaldu zen Candelaria udalerrira. Hain zuzen ere, egun horretan ospatzen ziren azken udalerri horretan Kanariar Uharteetako zaindari Candelariako Ama Birjinaren eguneko ekitaldi nagusiak.

Hurrengo egunean, suteak Dorsal mendikatea gainditu eta uhartearen iparraldean sartu zen Santa Úrsula udalerritik. Kezko tximinien ilarak kilometro batzuk egin zituen, eta hainbat fronte ireki ziren. Ondoren, La Victoria de Acentejo udalerrian eta iparraldeko beste udalerri batzuetan sartu zen. Haizearen norabidea zela eta, ke eta errauts lainoa zabaldu zen uhartearen metropoli-eremuan, eta Tenerifeko Santa Cruz Itsas Parkea itxi ere egin behar izan zuten, errautsak behin eta berriz erori zirelako.

Abuztuaren 18an sutea 11 udalerritan zabaldu, 5.000 hektarea baino gehiagoko azalera kontsumitu eta 50 kilometroko perimetroa zuen (Arafo, Candelaria, El Rosario, La Victoria de Acentejo, La Matanza de Acentejo, Tacoronte, Santa Úrsula, El Sauzal, La Orotava, Los Realejos eta Güímar udalerrietan). Hurrengo egunerako, 26.000 pertsona baino gehiago ebakuatu eta kaltetutako udalek bereziki ezarritako babeslekuetara eraman zituzten.

Suteak Espainiako eta nazioarteko komunikabideetan oihartzuna handia izan zuen, eta Espainiako politikariek Tenerifeko baso-sutearen amaiera zoriontsua nahi zutela adierazi zuten. Fernando Grande-Marlaska Espainiako Gobernuko Barne ministroa Tenerifera joan zen sutearen tamaina bertatik bertara ezagutzeko, eta Pedro Sánchez Espainiako Gobernuko presidentea iristea espero zuten.

Kanariar Uharteetako eta Espainiako beste leku batzuetako larrialdi-unitate ugari zabaldu ziren. Larunbatean, hilak 19, sutea Teideko Parke Nazionalean sartu zen, UNESCOk Gizateriaren Ondare izendaturiko lekuan.

Abuztuaren 20rako, iganderako, nahiz eta aurreko egunetan baino baldintza meteorologiko hobeak izan, 10.000 hektarea erre ziren, uhartearen iparraldean 70 kilometroko perimetroa eta fronte handi bat zituelarik. 300 lagun baino gehiago suaren aurka borrokatzen ari ziren, eta gau horretan 11 udalerritako 12.200 pertsona baino gehiago ebakuatu behar izan zituzten.

Kalteturiko udalerriak
----------------------

Hona hemen abuztuaren 18an kalteturiko azalera udalerrika:

* Arafo (%44a)
* Candelaria (%35a)
* Santa Úrsula (%20a)
* La Victoria de Acentejo (%15a)
* El Rosario (%13a)
* El Sauzal (%7a)
* La Orotava (%5a)
* La Matanza de Acentejo (%4a)
* Tacoronte (%1a)

Erreferentziak
--------------

1. ↑   **(Gaztelaniaz)** «Los tesoros naturales que está arrasando el gran incendio en Tenerife: "Es un hotspot de biodiversidad y el fuego está en el corazón de ese punto caliente"» *El Mundo* 2023-8-18.
2. ↑   **(Gaztelaniaz)** «La rotura del canal de Aguamansa obliga a cortes en el suministro de agua de La Laguna» *El Día* 2023-8-18.
3. ↑   **(Gaztelaniaz)** «¿Qué son los incendios de sexta generación y por qué son tan difíciles de extinguir?» *HuffPost* 2023-8-18.
4. ↑   **(Gaztelaniaz)** «El incendio de Tenerife es ya el peor que ha sufrido Canarias en los últimos 40 años» *Onda Cero* 2023-8-17.
5. ↑   **(Gaztelaniaz)** «El incendio de Tenerife entre Arafo y Candelaria, en imágenes» *El País* 2023-08-16.
6. ↑   **(Gaztelaniaz)** «El dolor del obispo de Tenerife: "Virgen de Candelaria, líbranos de todo peligro"» *Vida Nueva* 2023-8-18.
7. ↑   **(Gaztelaniaz)** «Santa Cruz de Tenerife cierra el Parque Marítimo por la presencia de ceniza del incendio» *El Diario* 2023-8-17.
8. ↑   **(Gaztelaniaz)** «Incendio en Tenerife: las personas evacuadas podrían superar las 26.000» *La Vanguardia* 2023-08-19.
9. ↑   **(Gaztelaniaz)** «Marlaska promete más medios aéreos para frenar el peor incendio «desde hace décadas»» *ABC* 2023-08-19.
10. ↑   **(Gaztelaniaz)** «Pedro Sánchez visitará este lunes la zona afectada por el incendio de Tenerife» *Canarias Ahora* 2023-8-18.
11. ↑   **(Gaztelaniaz)** «Un helicóptero anti incendios con base en Plasencia del Monte, en el operativo de Tenerife» *Cadena Ser* 2023-8-19.
12. ↑   **(Gaztelaniaz)** «El incendio de Tenerife se adentra en el Parque Nacional del Teide» *La Provincia* 2023-8-19.
13. ↑   **(Gaztelaniaz)** «El incendio de Tenerife ha calcinado 10.000 hectáreas y deja 12.279 evacuados» *Público* 2023-8-20.
14. ↑   **(Gaztelaniaz)** «El incendio de Tenerife ha afectado a 5.000 hectáreas» *Radio Televisión Canaria* 2023-8-18.

Kanpo estekak
-------------

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q121617271

 |

* Wd Datuak: Q121617271